แมวชักกระตุก?โมนิก้าและทีมงาน
 *เม้นท์กันมันส์หยด ดราม่าคุกรุ่นสุดๆ สำหรับบรรยากาศการลงทุนในช่วงที่ตลาดหุ้นไทยเต็มไปด้วยความผันผวน ทั้งในส่วนของ กูรู หรือ กูรู้ ต่างรู้สึกมึนงงกับเหตุการณ์ที่เกิดขึ้นในแต่ละวัน การเข้าเล่นเต็มไปด้วยความยากลำบาก แต่ไม่ใช่ปิดกั้นความอยากซื้อที่มีอย่างเหลือล้นได้ ส่งผลให้อาการของหุ้นหลายตัวเหมือนกับแมวชักกระตุกก่อนตาย เสียงร้องโอดโอยถึงมีออกมาให้ได้ยินเป็นระยะเจ้าค่ะ
15 พ.ค. 2558

 *เม้นท์กันมันส์หยด ดราม่าคุกรุ่นสุดๆ สำหรับบรรยากาศการลงทุนในช่วงที่ตลาดหุ้นไทยเต็มไปด้วยความผันผวน ทั้งในส่วนของ กูรู หรือ กูรู้ ต่างรู้สึกมึนงงกับเหตุการณ์ที่เกิดขึ้นในแต่ละวัน การเข้าเล่นเต็มไปด้วยความยากลำบาก แต่ไม่ใช่ปิดกั้นความอยากซื้อที่มีอย่างเหลือล้นได้ ส่งผลให้อาการของหุ้นหลายตัวเหมือนกับแมวชักกระตุกก่อนตาย เสียงร้องโอดโอยถึงมีออกมาให้ได้ยินเป็นระยะเจ้าค่ะ
*งานนี้ไม่จำเป็นต้องออกมาชี้แจงอะไรมากมาย ยิ่งออกมาชี้แจงแบบละเอียดยิบเท่าไหร่ ยิ่งโดนถล่มหนักเข้าไปอีกบวกกับผลประกอบการไตรมาส 1 ไม่ค่อยสวยงาม หลายบริษัททำผลงานได้ต่ำกว่ามาตรฐาน “โมนิก้า” ถึงเห็นแรงเทขายพรั่งพรูออกมาเป็นจำนวนมาก บวกกับคนของรัฐบาลทหารออกมาพูดถึงเรื่อง GDP จะโตได้ทีไร เดี๊ยนเห็นมีแรงเทขายคล้อยหลังตามมาเป็นประจำนะจ๊ะ
*ประเด็นนี้ทำให้ผู้คนในตลาดหุ้นออกอาการเซ็งเป็ดกันเป็นแถว เพราะข่าวดีที่พร่ำบอกได้แต่ละวันเป็นเพียงแค่วาทกรรมที่ทำให้ดูดี แต่เนื้อในจริงๆ ยังไม่มีอะไรเป็นชิ้นเป็นอัน “โมนิก้า” ถึงกล้าฟันธงในทันทีว่า หุ้นไทยทรุดมากกว่าทรง แถมเมื่อคำนวณกำไรปี 57 ของบริษัทจดทะเบียนลดลงกว่า 10% ต่อจากนั้นลองคิดเล่นๆ กำไรไตรมาส 1 ปี 58 จะลดลงเท่าไหร่?..มันเหนื่อยอุราขนาดไหน คุณท่านหลานเธอรู้หรือเปล่า?
*ประกอบกับหุ้นยอดนิยมกว่า 100 ตัวถูกยัดข้อหา cash balance ส่งผลให้กลุ่มนักเล่นเลือกจะอยู่เฉยๆ มากกว่าเข้ามาไล่ซื้อหุ้น เพราะผลลัพธ์ปลายทางเห็นกันอย่างโจ่งแจ้งแล้วว่า นักลงทุนสถาบันมีสายป่านยาวกว่า ย่อมได้เปรียบทุกประตูหน้าต่าง การขึ้นลงของดัชนีถึงตกอยู่ภายใต้การชี้นำของนักลงทุนกลุ่มดังกล่าว ล่าสุดดัชนียืนอยู่ที่ 1,497.40จุด บวกไป 1.45 จุด ด้วยมูลค่าการซื้อขาย 3.40 หมื่นล้านบาท ใครคิดว่าไม่จริง อีเมลมาต่อว่าได้เต็มที่นะจ๊ะ
*คิดดูแล้วกัน!..ของมันเห็นกันเต็มสองลูกตาว่า SCC เป็นหุ้นที่มีแวลูเพิ่มขึ้นทุกปี นักลงทุนสถาบันเข้าเล่นเป็นประจำ แต่สัปดาห์นี้กลับโดนถล่มอย่างหนักหน่วง จนหุ้นลงมากองอยู่ที่ 522 บาท ลบไป 12 บาท ทั้งที่ช่วงต้นสัปดาห์อยู่ที่ 554 บาท “โมนิก้า” ถือเป็นข้อมูลที่นักเล่นต้องคำนวณให้ดีก่อนเข้าเก็บ แถมรอบก่อนจุดเด้งกลับอยู่ที่ 510 บาท วันนี้ “จะซื้อ” หรือ “จะรอ” ก็ลองคิดกันดูแล้วกันเจ้าค่ะ
*เช่นเดียวกับในรายของ JAS ไต่ระดับขึ้นอย่างช้าๆ พร้อมด้วยมูลค่าการซื้อขายที่หนาแน่น “โมนิก้า” ถือเป็นจังหวะทองของเหล่านักเล่นรอบ เหตุผลก็เป็นอย่างที่รู้กันอยู่ ไม่จำเป็นต้องอธิบายอะไรให้ยืดยาว ล่าสุดหุ้นเด้งขึ้นมาปิดที่ 5.60 บาท บวกไป 0.25 บาท หรือขึ้นไป 4.70% เดี๊ยนมองเป็นเรื่องเกมหุ้นที่นักลงทุนต้องอ่านให้ขาด โดยเฉพาะพวกสายป่านยาว ตัวนี้คือทางเลือกที่น่าสนใจเป็นอย่างยิ่งพะยะค่ะ
*เหมือนกับกรณีที่เกี่ยวพันกับ SUPER TFD และGENCO เดี๊ยนถือเป็นเรื่องเล่าที่น่าติดตามดูเป็นอย่างยิ่ง เพราะแต่ละฝ่ายต่างได้ประโยชน์จากดีลดังกล่าวเหมือนกันหมดทุกคน เพียงแต่ใครจะ “ได้มาก ได้น้อย” ก็เป็นอีกเรื่องหนึ่ง แต่ที่แน่ๆ วันนี้มีคนอยากซื้อ มีคนอยากขาย ดีลดังกล่าวถึงเกิดขึ้นแบบไม่ทันตั้งตัว ส่วนราคาหุ้นในกระดานตอบรับข่าวดังกล่าวด้วยการวิ่งขึ้นมาปิดที่ 2.06บาท บวกไป 0.16บาท หรือขึ้นไป 8.40% ส่วนรายหลังวิ่งขึ้นมาปิดที่ 4.68บาท บวกไป 0.36บาท หรือขึ้นไป 8.30% โดยรายสุดท้ายขอขึ้นเครื่องหมาย SP เพื่อทำให้ดีลดังกล่าวมีความชัดเจนมากขึ้นไงล่ะค่ะ
*เม้าท์ถึงเรื่องคนซื้อหุ้นล็อตใหญ่ขึ้นมาทั้งที “โมนิก้า” ขอย้อนกลับมาดู PLANB หลังจาก บลจ.บัวหลวง ดอดเก็บหุ้นเพิ่มขึ้นเป็น 5.21% จากเดิมถือแค่ 0.21% มันหมายถึงหุ้นตัวนี้โดนใจพวกกองทุนอย่างแรง จังหวะนี้ถึงต้องใส่ตามน้ำในทันที บวกกับก่อนหน้านี้มีการให้ราคาเป้าหมาย 7 บาท ขณะที่ราคาล่าสุดปิดที่ 4.84 บาท บวกไป 0.16 บาท หรือขึ้นไป 3.50% ยังเหลือแก๊ปให้เล่นอีกเพียบเจ้าค่ะ
*เช่นเดียวกับในรายของ STEC กลายเป็นหุ้นเนื้อหอมสุดๆ หลังมีชื่อ JP MORGAN เข้าเก็บหุ้นเพิ่มเป็น 5% “โมนิก้า” ถือเป็นช็อตเด็ดที่ต้องเข้าดูอย่างใกล้ชิด เผอิญกำไรไตรมาส 1 ลดลงกว่า 20% หุ้นก็เลยนิ่งอยู่แถวๆ 20.30 บาท บวกไปแค่ 0.30 บาท แต่ถ้ามองในมุมของสัญญาณเทคนิค “โมนิก้า” ถือว่า ช็อตนี้น่าตามไปดูจริงๆ เหตุผลมาจาก 3 ครั้งที่ผ่านมา หุ้นเด้งจากจุดนี้ขึ้นไปแตะ 23 บาทนะซี
*อีกหนึ่งรายที่ต้องเม้าท์มอยด์คงหนีไม่พ้น MTLS หุ้นสุดรักสุดเลิฟประจำซอย แม้ที่ผ่านมาจะโดนถล่มอย่างหนักหน่วง แต่สุดท้ายก็เด้งกลับขึ้นมาได้เป็นประจำ ล่าสุดวิ่งขึ้นมาปิดที่ 17.80 บาท บวกไป 0.60 บาท หรือขึ้นไป 3.50% “โมนิก้า” ถือเป็นข้อมูลที่อยากให้แฟนคลับลองไปพิจารณาดูกันอีกทีว่า รอบนี้จะขึ้นไปถึง 20 บาทได้อีกไหม หลังจาก 2 ครั้งที่ผ่านมาหุ้นวิ่งขึ้นมาได้นะจ๊ะ
*เหมือนกับในรายของ IFEC โดนถล่มอย่างหนักหน่วงจากเรื่องไม่เป็นเรื่องสุดท้ายก็แก้ไขเรื่องดังกล่าวได้เป็นประจำ “โมนิก้า”จึงถือเป็นช็อตข้อมูลที่นักเล่นต้องตามติดอย่างใกล้ชิด เพราะหุ้นตัวนี้มีพวกหวังดีประสงค์ร้ายเยอะแยะไปหมด 11.10บาท บวกไป 1 บาท หรือขึ้นไป 9.90%ด้วยมูลค่าการซื้อขายที่หนาแน่น เดี้ยนมองเหตุการณ์ครั้งนี้ไม่ต่างอะไรไปจากการรวมตัวเฉพาะกิจเพื่อให้หุ้นรอดจากโดนชำเรา วันนี้ถึงต้องลุ้นกันต่ออีกเฮือกนะคะ